Mikkel Bogh
Mikkel Bogh, f. 17.12.1963, dansk kunsthistoriker. Mikkel Bogh blev i 1993 mag.art. fra Københavns Universitet, hvortil han 1995 blev knyttet som adjunkt og fra 2000 lektor ved Institut for Litteraturvidenskab; han blev institutleder i 2002, fra 2003 for Institut for Kunst- og kulturvidenskab. I 2005 blev Mikkel Bogh rektor for Billedkunstskolerne ved Det Kongelige Danske Kunstakademi, i 2014 direktør for Statens Museum for Kunst.
Mikkel Bogh har virket som kunstkritiker (ved Information 1990-94, Weekendavisen 1996-2003) og kurator og har skrevet talrige videnskabelige artikler samt bøger om bl.a. danske kunstnere (Bertel Thorvaldsen, 1997); han er medforfatter til bl.a. Ny dansk kunsthistorie (1993-96) og til Dansk skulptur i 125 år (1996).
I 2011 modtog Mikkel Bogh N.L. Høyen Medaljen.